Kollár, Boris, predseda NR SR (2022-02-08):
Vážené pani poslankyne, vážení páni poslanci, prosím, upokojte sa. Prosím, o kľud v sále, zaujmite svoje miesta, budeme pokračovať. Chcel by som vás informovať o závere poslaneckého grémia. Dohodli sme sa na tom, že v prípade, že by nebola námietka, tak by sa naraz odsúhlasil program aj s vystúpením pána generálneho prokurátora. Nakoľko tuná bola námietka zo strany pána poslanca Šeligu, bolo jej vyhovené. A budeme najskôr hlasovať o programe a potom budeme hlasovať o procedurálnych návrhoch tak, ako boli v poradí s tým, že prvý bude návrh o vystúpenie, budeme udeľovať súhlas vystúpeniu pánovi generálnemu prokurátorovi, potom pôjde dvakrát procedurálny návrh pána, pána Borisa Susku a potom pôjde pán poslanec Juraj Blanár s jeho návrhom s tým, že nateraz sme sa rozhodli, že tento postup, tento postup s tými lehotami som určil ja ako predseda. V budúcnosti sme požiadali ústavnoprávny výbor, aby nám dal výkladové stanovisko. Ďakujem pekne. Takže teraz dávam hlasovať len o programe 57. schôdze a potom budeme hlasovať o procedurálnych návrhoch. Prosím, prezentujme sa a hlasujeme. (Hlasovanie.) Prítomných 124 poslancov, za 76 (pozn. red.: proti 47, nehlasoval 1). Tak to bolo tesné. Konštatujem, že sme program 57. schôdze Národnej rady schválili. A teraz budeme hlasovať o procedurálnych návrhoch. Teraz budeme hlasovať o procedurálnom návrhu, aby mohol vystúpiť pán generálny prokurátor Maroš Žilinka. Prosím, prezentujme sa a hlasujeme. (Hlasovanie.) Prítomných... (Krik v sále, pískanie a potlesk.) Prítomných 124 poslancov, za 59, proti 23, zdržalo sa 38, nehlasovali 4. Áno. (Generálny prokurátor prišiel podať ruku predsedajúcemu a odišiel.) Ďakujem pekne. Konštatujem, že tento návrh nebol schválený. (Potlesk.) Teraz budeme hlasovať o prvom procedurálnom návrhu pána poslanca Suska, že tlač 879 nespĺňa náležitosti podľa § 69 a 70. Prosím, prezentujme sa a hlasujeme. (Hlasovanie.) Prítomných 124 poslancov, za 47, proti 71, zdržalo sa 6. Tento návrh pána poslanca Suska sme neschválili. Budeme hlasovať o druhom procedurálnom návrhu pána poslanca Susku. Prosím, prezentujme sa a hlasujeme. (Hlasovanie.) Prítomných 125 poslancov, za 47, proti 74, zdržali sa 4. Ani tento návrh sme neschválili. Teraz budeme hlasovať o procedurálnom návrhu pána poslanca Blanára, ktorý navrhuje v procedurálnom návrhu, aby sa o návrhu na vyslovenie súhlasu NR SR s Dohodou o spolupráci v oblasti obrany medzi vládou SR a vládou Spojených štátov amerických hlasovalo ako podľa § 39. Prosím, prezentujme sa a hlasujeme. (Sústavný ruch v sále.) (Hlasovanie.) Prítomných 126 poslancov, za 48, proti 52, zdržalo sa 26. Ani tento návrh sme neschválili. A o návrhu pána poslanca Šeligu nedávam hlasovať, lebo už sme neschválili vystúpenie pána generálneho prokurátora. Vážené pani poslankyne, vážení páni poslanci, v mene troch poslaneckých klubov, OĽANO, SME RODINA a SaS, podávam procedurálny návrh, aby sme dnes rokovali aj po 19. hodine, teda aj po polnoci, až do úplného prerokovania tohto jediného bodu programu vrátane záverečných rečí. (Reakcie z pléna.) Prosím, ukľudnime sa! Prosím, vrátane záverečných rečí s tým, že hlasovanie sa uskutoční na 55. schôdzi. Prosím, prezentujme sa a hlasujeme o tomto návrhu. (Hlasovanie.) Prítomných 126 poslancov, za 79, proti 46, zdržal sa 1. Konštatujem, že sme tento návrh schválili. Teraz pristúpime k samotnému rokovaniu o schválenom bode programu tejto schôdze, ide o tlač 879. Návrh vlády odôvodní minister obrany Slovenskej republiky Jaroslav Naď. Prosím ho, aby sa ujal slova. (Opoziční poslanci za ĽSNS Andrej Medvecký a Peter Krupa prišli za rečnícky pult so zástavou Slovenskej republiky a zamedzili prístup k rečníckemu pultu. Reakcie z pléna a potlesk. Vzápätí prišli pred rečnícky pult koaliční poslanci za SaS Jana Bittó Cigániková a Miroslav Žiak a pred zástavu Slovenskej republiky rozprestreli zástavu Ukrajiny, ale nesprávne otočenú. Na znak nesúhlasu s ich príchodom poslanec Medvecký oblial minerálkou poslanca Žiaka, polial však aj ukrajinskú zástavu, pričom nastal veľký ruch v sále. Následne aj poslanec Krupa oblial minerálkou poslanca Žiaka. Keď poslanci Cigániková a Žiak chceli správne otočiť ukrajinskú zástavu, vtedy prišiel opozičný poslanec za ĽSNS Marek Kotleba a vytrhol im ju z rúk, pri odchádzaní strhol poslancovi Žiakovi respirátor z tváre. V rokovacej sále bol neustále veľký ruch, niektorí opoziční aj niektorí koaliční poslanci sa začali pohybovať po sále.) Pán poslanec Medvecký, pán poslanec Krupa, vykazujem vás zo sály von. (Hlučné reakcie z pléna.) Pán poslanec Krupa, pán poslanec Medvecký, nemáte rúška, porušujete program, porušujete rokovací poriadok, vykazujem vás zo sály. (Obaja poslanci zostali so zástavou blokovať rečnícky pult. Neustály ruch v sále a výkriky poslankyne Bittó Cigánikovej a reakcie na ňu. Predsedajúci telefonuje prostredníctvom interného telefónu.) Budeme pokračovať v schôdzi. Poprosil by som teraz pána ministra, aby sa ujal slova a návrh vlády odôvodnil. (Intenzita ruchu v sále sa trocha znížila a poslanci sa začali vracať do svojich lavíc.) Ešte by som predtým chcel dať procedurálny návrh, aby sa, aby rečníci mohli vystupovať zo svojich miest. O tomto návrhu dávam teraz hlasovať. Prosím, prezentujme sa a hlasujeme. (Opäť výkriky poslankyne Bittó Cigánikovej a reakcie na ňu.) (Hlasovanie). Prítomných 119, za 77, proti 42. Uvedený návrh sme schválili. Prosím pána ministra, aby sa ujal slova. Nech sa páči, máte slovo. (Znova výkriky poslankyne Bittó Cigánikovej a reakcie na ňu.) Prosím, zapnite pána ministra. (Bod programu: Návrh na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických , tlač 879.)